《题新喻丞刘源墨菊》
明代·郑瑛

东篱吐佳菊，采采含幽馨。芳心竟云托，离披履前楹。

讵惟陶令贤，千载同幽襟。感兹时物迁，独见霜中荣。

故人安素子，为君写其英。醉墨尚淋漓，宛若寒露侵。

岂无春阳华，朝发夕已零。赠此竟何俟，亦以期令音。

作者简介：福建闽县人，字希晦。永乐十三年进士。授乐会训导。有《弦斋集》。